
ДО
ОБЩИНСКИ СЪВЕТ БУРГАС





      ДОКЛАДНА  ЗАПИСКА
ОТ ДИМИТЪР НИКОЛОВ, КМЕТ НА ОБЩИНА БУРГАС

ОТНОСНО: Приемане на Наредба за изменение и допълнение на Наредбата за условията и реда за платено и безплатно паркиране и контролиран достъп на моторни превозни средства в определени зони на територията на Община Бургас, приета от Общински съвет - Бургас


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Предлаганите изменения и допълнения в Наредбата за условията и реда за платено и безплатно паркиране и контролиран достъп на моторни превозни средства в определени зони на територията на Община Бургас касаят въвеждане на целогодишен режим на определената за паркиране „зелена зона“, с различен часови диапазон на действие в различните сезони. 
Предложението е следствие от постъпилите множество искания от граждани за въвеждане на целогодишен режим на действие на платено паркиране в тази територия на града. Такива искания са постъпили в деловодствата на Община Бургас, ОП „Транспорт“, Общински съвет – Бургас, както и на електронните пощи на общинските съветници, членове на Постоянната комисия по транспорт и безопасност на движението.
Исканията са свързани с завишената натовареност и концентрация на моторни превозни средства в тази част на града. Броят на заявителите, възлиза на над 350 души, като в подкрепа на това са изложени становища и от жители на високоетажни блокове, където има недостиг на места за паркиране. Затруднения в условията и реда за регулиране на паркирането, въпреки действието на настоящите правила, изпитват и всички останали желаещи да ползват тези услуги в района. Това се отнася и до гостите на града, които прекарват време в тази част на Бургас.
До настоящия момент действието на режима на платено паркиране в зелена зона обхваща само месеците от май до октомври. Очевидно този работен режим вече не е достатъчен да удовлетвори нуждата от контрол на паркирането за зоната. Това налага въвеждане на промяна в правилата за паркиране, в посока увеличение обхвата му в рамките на всички работни дни от понеделник до петък включително от октомври до май. 
Въз основа на така постъпилите искания се предлага регулирането на паркирането в зелената зона да обхване и зимния сезон в часови диапазон, идентичен с този на синята зона – в делнични дни от 9:00 до 19:00 часа, като за ефективност на регулирането се променят границите на зоните в съществуващия им обхват.
Другите изменения са свързани с прецизиране на текстове и отмяна на неприложими норми. Допълнителните разпоредби се допълват, като за прецизност се дава дефиниция на понятията „синя зона“ и „зелена зона“.  
Въвеждането на целогодишно регулиране на паркирането в определената зелена зона води до промяна в стойността на годишните цени за услугата локално паркиране съгласно чл. 13 от Наредбата, за първи и втори автомобил. За първи автомобил от стойността от 25 става 60 лева, съобразно месеците, за които важи зоната. За втори автомобил от 50 се променя на 120 лева.
Преминаването в новия режим на работа ще генерира и парични средства в размер от 5025 лева за привеждането на зоните в съответствие с новите правила
Целта е да се отговори адекватно на нарасналите нужди за допълнително регулиране на условията за платено паркиране в протежение на цялата територия северно от Приморски парк Бургас и въвеждането на непрекъснат режим на контрол на паркирането в работни дни. Това се прави с оглед създаването на условия за безопасно и непрекъснато ползване на всички елементи от пътното платно в тези натоварени участъци, където се създават все повече и по-чести условия за напрежение поради изчерпване на местата и неправилно паркиране.
Тази мярка ще отговори на няколко стратегически цели от Програмата за демографско развитие на Бургас – за създаване на удобна и комфортна среда за живот и реализация чрез предоставяне на условия за транспортиране и престой в рамките на града от една страна и за осигуряване на добро качество на живот чрез намаляване влиянието на вредните емисии заради възможностите за бързо и лесно паркиране в определени зони, а и за намаляване на трафика в тях. Едновременно с това предложението за промяна в Наредбата ще увеличи ресурса на града, който ще бъде инвестиран в поддръжката на уличната мрежа.
За прилагането на предложеното изменение и допълнение на Наредбата са необходими финансови средства в размер на 5025 за отпечатване на стикери и залепване. За преминаването на зелена зона в целогодишен режим на работа ще е необходимо всички налични табели да бъдат преработени, за да отразяват коректно работното време на зоната. Планирано е това да стане посредством изработка на стикери, с които да се коригират вече поставените пътни знаци и табели. Част от подзоните, които до момента са функционирали като Комбинирана зона и Синя зона е необходимо да бъдат премаркирани, за целта е необходимо да бъде закупена зелена боя за пътна маркировка, както и черна такава, тъй като на някои места от пътното платно ще се наложи да се покрие съществуващия слой от синя маркировка. Предвидени са разходи за материали от общ характер, които могат да възникнат при процеса на премаркиране като монтажни ленти, спрейове, ръкавици и др. Поради спецификата на работа на зоните за платено паркиране е необходимо цялостната преработка на хоризонталната и вертикалната пътна маркировка в Зелена зона да се извърши в рамките на от един до два дни, затова ще бъдат сформирани допълнителни три екипа от по двама служители, които в извънработно време да изпълнят съответните задачи.	Очакванията от прилагането на настоящите изменения и допълнения на Наредбата са свързани с възможността на Община Бургас да облекчи трафика, да регулира паркирането, така че да се освободи движението в зоните. 
Също така се очаква да се облекчат гражданите, които ползват редовно зоните за платено паркиране през целия работен ден, както и тези, които ги използват за кратковременно паркиране. Ще се облекчат и гражданите, които нямат собствено жилище, но живеят под наем и разполагат със собствен автомобил, които домува в съответните зони.

Настоящите изменения и допълнения на Наредбата за условията и реда за платено и безплатно паркиране на моторни превозни средства на територията на Община Бургас са в съответствие с европейското  законодателство – Европейската харта за местно самоуправление. 

Финансова обосновка на цената за промяна на режим на работа за зелена зона 
	Финансов ресурс, необходим за промяна режима на работа на Зелена зона

	
	
	
	
	

	вид разход
	 
	количество:
	единична цена в лева:
	общо в лева:

	преработка на табели
	брой
	300
	10
	3000

	боя за премаркиране 
	килограма
	150
	7.5
	1125

	други материали
	брой
	1
	300
	300

	извънреден труд за 3 екипа
	брой служетели
	6
	100
	600

	ВСИЧКО РАЗХОДИ:
	 
	 
	 
	5025

	
	     
	   
	
	


Финансова обосновка на цената за целогодишен стикер за зелена зона

	Цена на стикер за живущи в района на "зелена зона"

	Разходи на звено зелена зона за 12 месеца
	
	

	разходи за персонал
	376434
	
	

	разходи за управление
	38020
	
	

	разходи за услуги и материали
	161780
	
	

	капиталови радходи
	93590
	
	

	ВСИЧКО РАЗХОДИ:
	669824
	
	

	
	
	
	


Тъй като дейността по обслужване на живущите в зоната представлява 1/3 от дейността на цялата Синя зона, се разпределя 33.33% от всички разходи на звеното само за тази дейност. Така размерът на разходите се определя на 223 252 лeва.
Броят на стикерите, които се издават за една година е 4500.
При тези параметри цената на стикера без ДДС е:	49.61
С 20% ДДС			9.92
Цена с ДДС:			59.53

В съответствие с разпоредбата на чл.26, ал.2 и ал.3 от Закона за нормативните актове проектът на наредба и мотивите към него е публикуван на интернет страницата на Обществени консултации и на Община Бургас, като е предоставена възможност за предоставяне на мнения и становища. 
В законоустановения срок по посочения проект са постъпили следните предложения:
1. Предложение от г-жа Десислава Ангелова от 19.3.2024г. 
Работното време на "Синя зона" да се увеличи от 8 до 20ч. или до 21 ч., и да включва и събота/неделя.
Мотивите са следните: Вечер и в почивните дни постоянно живеещите не успяваме да намерим паркомясто в подзоната ни / живея в подзона 13/, тъй като много от неправоимащите и незаплащащи абонамент паркират колите си след работа и през почивните дни в границите на зоната. През лятото е още по-невъзможно, когато за уикенда пристигат близки на живущите и заемат трайно паркоместата.
Освен това, в проекта новата подзона 6 /шест/ вероятно е с объркани граници, защото ул. "Пиротска" се споменава два пъти, и така, както са описани границите на подзоната, не е ясно какво обхваща - до ул. "Цар Симеон І" или до бул."Ст.Стамболов", до ул."Пиротска" или до бул."Сан Стефано"- смятам, че следва да се прецизират границите.
Предложението не се приема. Мотивите за това са следните:
Ефективността на въведеното паркиране в зони зависи от контрола, който се извършва.  Удължаването на действието на „синята зона“ с един час в делничните, както и през почивните дни е свързано с цялостна реорганизация на работния режим на предприятието и ще наложи увеличаване цената на предлаганата услуга. Действието на зоната в часовия диапазон от 09:00 до 19:00 е оптималният вариант, в който не се налага драстично увеличение на цената на услугата.
По отношение на твърдението за объркване на териториалните граници на зоната, бе извършена обстойна проверка на изложеното, но не се констатира твърдения пропуск.  
2. Предложение от г-жа Живка Янакиева 
„Живея в ж.к. Братя Миладинови, бр. 43. Входът на блока е на ул. Ванче Михайлов, която е граница между подзони 23 и 27. Получава се така, че паркирайки пред блока имаме право да паркираме само от едната страна на улицата. В района се намират три техникума и МБАЛ  „Св. Георги“. Това затруднява намирането на свободни паркоместа в зона 23.
Във връзка с горе изложеното предлагам: Да бъдат обединени зоните в комплекса по подобие на кв. Възраждане.“
Предложението е възприето от вносителя чрез обединяване на зоните, описани в Приложение 1 и Приложение 2
3. Предложения от Янислав Панайотов Желев вх. №94-01-10871/28.03.2024 г., с приложена подписка
„1. Работещи с адрес на работодателя в синя зона могат да получат право да паркират на адреса по месторабота при условията на живеещите по постоянен адрес.“
Предложението не се възприема.
Поставеният проблем намира разрешение в разпоредбата на чл.6, ал.2, където е дадена възможност на търговци, по смисъла на Търговския закон, лица упражняващи свободна професия, нотариуси и частни съдебни изпълнители, вписани в съответните регистри, съгласно действащото законодателство на територията на Република България и ползващи собствени или наети имоти в територията на съответната зона да получат „Карта за паркинг автомат за собствени, наети или автомобили на лизинг“.
2. „Синята зона се ограничава между улиците Васил Левски, Цар Симеон, Христо Ботев и ЖП гара на гр. Бургас.“
Предложението не се приема. С него се търси ограничение на обхват на въведеният и действащ режим на платено паркиране в Синята зона. В този смисъл то противоречи на желанието на обществеността. Към момента границите на платено паркиране се изменят съобразно исканията на гражданите, чиито жилища са оставали извън обхвата на зоните. В Община Бургас и в ОП Транспорт са постъпвали множество подписки с настояване за въвеждане на платено паркиране на нови улици и части от улици непопадащи във вече обособените такива. Тези искания във времето са били водещия мотив за промените в обхвата на зоните.  
В изпълнение законовата процедура по чл.26, ал.5 от ЗНА, справката за постъпилите предложения с обосновката за неприетите е публикувана на портала за обществени консултации и на сайта на община Бургас.
Предвид изложеното, на основание чл. 21, ал. 1, т. 8 и ал. 2 от Закона за местното самоуправление и местната администрация, както и чл. 76, ал. 3 и чл. 79 от Административнопроцесуалния кодекс, предлагам, Общински съвет Бургас да вземе следното:
					РЕШЕНИЕ:

Приема Наредба за изменение и допълнение на Наредбата за условията и реда за платено и безплатно паркиране и контролиран достъп на моторни превозни средства в определени зони на територията на Община Бургас, приета от Общински съвет – Бургас, както следва:

§1.  В чл.3 се правят следните изменения:
1. В Ал. 1 изразът: „и Приложение 4 „Зона с комбиниран режим““ се заличава.
2. Ал.3 се изменя, допълва и придобива следното съдържание: 
„(3) Цена за паркиране, в определената в Приложение 2 „Зелена зона“  се заплаща, както следва:
1. за периода от 01.05 до 30.09 в дните от понеделник до неделя включително, с изключение на официални празници и обхваща часовете от 11:00 до 20:00 часа;
2. за периода от 01.10 до 30.04 в дните от понеделник до петък, включително, с изключение на официални празници и обхваща часовете от 09:00 до 19:00 часа.
[bookmark: p12303567]3. Алинея 4 се заличава.

§2.  Алинея 1 на чл.7 се изменя и придобива следното съдържание: 
1. „(1) В границите на “Синя зона“ се допуска платено паркиране „Служебен абонамент“ в работни дни, в часовете от 08:00 до 19:00 часа.  В границите на „Зелена зона“ се допуска платено паркиране: „Служебен абонамент“ в работни дни за периода 01.10 до 30.04 в часовете от 08:00 до 19:00 часа, а за периода от 01.05 до 30.09 в работни дни, събота и неделя в часовете от 09:00 до 20:00 часа.“ 
 
 §3. Алинея 2 на чл.8 се изменя и придобива следната редакция:
„(2) След разглеждане на заявленията по ал. 1 и при наличие на свободни места, лицата подали заявления, сключват договори за временно и възмездно ползване на съответните паркинг места с режим на платено паркиране „Служебен абонамент”. Договорите се подписват от кмета на общината или оправомощени от него длъжностни лица.“

§4 Чл.12. се изменя така:  
„Чл. 12. Служебни паркоместа на публичните учреждения се отреждат след охранително обследване от Общинската комисия по безопасност на движението по пътищата при Община Бургас, създадена в изпълнение на ЗДвП, направено с участие на общински съветници от Постоянната комисия по транспорт и безопасност на движението“.

§ 5. Чл.22 се изменя така: 
„Чл.22. При приложени принудителни административни мерки  МПС се освобождава след заплащане на разходите по прилагане и отстраняване на техническо средство за принудително задържане.“

§6. В чл.24, ал. 1 след израза „в Община Бургас“ съюзът „и“ се заменя с „или“.

§7. Допълнителните разпоредби се изменят, допълват и придобиват следната редакция: 
„§1.По смисъла на тази наредба:
1.  „Зона“ - райони, пътища и части от пътища – общинска собственост, заключени в пространството, определено в съответно Приложение към настоящата наредба, където в определени часове на денонощието е въведено платено паркиране.
2.  „Подзона“ - райони, пътища и части от пътища – общинска собственост, намиращи се в границите на зоните, описани в съответно Приложение към настоящата наредба.
3. „Синя зона“-   райони, пътища и части от пътища – общинска собственост, заключени в пространството, определено в Приложение1 към настоящата наредба, обозначено с хоризонтална и вертикална пътна маркировка в син цвят;
4. „Зелена зона“ - райони, пътища и части от пътища – общинска собственост, заключени в пространството, определено в Приложение 2 към настоящата наредба, обозначено с хоризонтална и вертикална пътна маркировка в зелен цвят.;
5. „Друго правно основание“ са случаите, в които лице е сключило договор за лизинг и лице притежаващо МПС в съпружеска имуществена общност.
6. „Невалиден електронен стикер“ е електронен стикер с изтекъл срок на валидност.
7. „Уикенд пакет“ - пакетна преференциална цена за заплащане на тридневен престой, считано от петък до неделя включително.

§8. „Приложение 1“ към чл.14 се изменя и придобива следното съдържание:
Подзона 1
С граници: бул. „Сан Стефано“, ул. „Христо Ботев“, бул. Стефан Стамболов“ и ул. „Левски“
Подзона 2
С граници: ул. „Княз Борис I”, ул. „Уилям Гладстон“, ул. „Фердинандова“, ул. „Апостол Карамитев“ и ул. „Александровска“ 
Подзона 3
С граници: ул. „Фердинандова“, ул. „Уилям Гладостон“, бул. „Иван Вазов“, паркинг до Ж.П. Гара“, ул. „Александровска“ до ул. „Фердинандова“ 
Подзона 4
С граници: ул. „Княз Борис I”, бул. „Мария Луиза“, бул. „Иван Вазов“ и ул. „Уилям Гладстон“
Подзона 5
С граници: ул. “Хан Аспарух“, ул. „Цар Симеон I”, бул. „Булаир“, площад „Царица Йоана“ и ул. „Александровска“ до ул. „Хан Аспарух“
Подзона 6
С граници: ул. „Пиротска“, бул. „Стефан Стамболов“, ул. „Славянска“, ул. „Хан Аспарух“, ул. „Цар Симеон I”, ул. „Генерал Гурко“, бул „Демокрация“, бул. „Сан Стефано“ и ул. „Цар Симеон I” до ул. „Пиротска“
Подзона 7
С граници: бул. „Сан Стефано“, бул. „Демокрация“, бул. „Стефан Стамоболов“ до бул. „Сан Стефано“
Подзона 8
С граници: бул. „Сан Стефано“, бул. „Стефан Стамболов“, бул. „Струга“,  ул. „Одрин“  до бул. „Сан Стефано“
Подзона 9
С граници: бул. „Сан Стефано“, ул. „Одрин“, бул. „Тодор Александров“ до бул. „Сан Стефано“

§9. Приложение 2 „Зелена Зона“ придобива следното съдържание:

Подзона Зелена 1
С граници: ул. „Генерал Гурко“,  бул. „Демокрация“, ул. „Цар Симеон I” до ул. „Генерал Гурко“
Подзона Зелена 2
С граници: ул. „24-ти черноморски пехотен полк“, ул. „Места, бул. „Демокрация“ до ул. „24-ти черноморски пехотен полк“
Подзона Зелена 3
С граници: ул. „Места“, ул. „24-ти черноморски пехотен полк“, ул. „Панайот Волов“, паркинг блок №52 в ж.к. „Лазур“, ул. „ Васил Петлешков“, бул. „Демокрация“ до ул. „Места“
Подзона Зелена 4
С граници: ул. „Княз Александър Батенберг“, ул. „6-ти септември“, ул. „Цар Симеон I”, бул. „Булаир“, ул. „К. Фотинов“,  до ул. „Княз Александър Батенберг“.

§10. Отменя се „Приложение 4 „Зона с комбиниран режим““. 




ПРЕХОДНА И ЗАКЛЮЧИТЕЛНА РАЗПОРЕДБА 
§1. В Наредбата за определянето и администрирането на местните такси и цени на услуги на територията на Община Бургас, в Приложение №6 „Тарифа на цени на услуги и права по чл.6 ал.2 от ЗМДТ, предоставени от Община Бургас, чрез общински предприятия“, Раздел ІV се правят следните изменения:

1. В т.2.2.3. числото 25 се заменя с числото 60 и придобива следната редакция:
	 2.2.3
	годишна цена за услугата локално паркиране по чл. 14 от Наредбата за условията и реда за платено и безплатно паркиране и контролиран достъп на моторни превозни средства в определени зони на територията на Община Бургас, за първи автомобил (5,00 лв. с вкл. ДДС на месец).
	вкл. ДДС
	60,00



2. В т.2.2.5. числото 50 се заменя с числото 120, добавя се цена на месец и текстът придобива следната редакция:
	2.2.5
	годишна цена за услугата локално паркиране, по чл.14, ал.5 от Наредбата за условията и реда за платено и безплатно паркиране и контролиран достъп на моторни превозни средства в определени зони на територията на Община Бургас, за втори автомобил (10,00 лв. с вкл. ДДС на месец).

	вкл. ДДС
	120,00




Приложение: 1. Извлечения от портала за обществени консултации и от сайта на Община Бургас. 2. Предложения по изготвения проект на Наредба. 3. Справка чл.26 ал.5 ЗНА 4. Искания от граждани за въвеждане на целогодишен работен режим на зелена зона.


С уважение,

ДИМИТЪР НИКОЛОВ
Кмет на Община Бургас

